钦定古今图书集成/明伦汇编/官常典/第506卷 > 韩崇训
## 钦定古今图书集成/明伦汇编/官常典/第506卷 > 韩崇训

按《宋史韩重赟传》：“重赟子崇训，字知礼，乾德中，以荫
补供奉官，迁西京作坊副使，出为澶州、河南北都巡
检使。从太宗征河东还，以贝冀等州都巡检使权知
麟州。雍熙中，李继迁寇夏州，崇训领兵赴援，大败之，
徙监夏州军，历知越、泉、登、莫四州，徙知威卤军，改如
京使。咸平初，出知石州。属继迁犯境，崇训追袭之，至”
贺兰山而还。二年，再知麟州，又败继迁于城下。崇训
由河西徙闽、越，再移北边，凡二十五年，以劳擢西上
阁门使、邠宁环庆、清远军都巡检使，徙镇、定、高阳关
行营钤辖，屯镇州，兼河北都转运使事。契丹兵至方
顺河，将寇威卤军，崇训陈兵唐河，折其要路。敌遣别
骑寇赤堠驿，崇训分兵擒戮之。既而值霖雨，敌兵饥
乏不敢进，遂遁去。移并代钤辖，权知并州。从部署张
进领兵由土门会大将王超，袭破契丹于定州。六年，
授四方馆使、枢密都承旨，又命为镇、定、高阳马步军
都钤辖，屯定州。景德初，契丹入寇，至唐河，崇训陈兵
河南。翌日，又与王超追袭至镇州。既而都部署桑赞
逗留不进，崇训率兵独往。时车驾幸澶州，召崇训乃
还。三年春，拜检校太傅。大中祥符二年，授右龙武军
大将军，领防御使，以本官分司西京。卒，年五十六。崇
训为人长厚谦畏，未尝忤物。子允恭，礼宾副使，有谋
略，好学，人以为能世其家云。